**Kravspecifikation – Bilag 1**

Analyse af behandling af udtjente dæk vedr. miljø, marked, økonomi og system

# Opgavebeskrivelse

## Baggrund

Den nuværende dækbekendtgørelse[[1]](#footnote-1) står over for en række udfordringer. Det er blevet væsentligt dyrere at oparbejde dæk til dækgranulat, pga. markedssituationen for afsætning af dækgranulat og pga. økonomisk usikkerhed. EU-Kommissionen har vedtaget en udfasning af gummigranulat[[2]](#footnote-2) som infill i kunstgræsbaner over en 8-årig periode. Det forventes, at ændre afsætningsmarkedet for de danske virksomheder, som oparbejder dæk, men tidsperspektivet (hvor længe udfasning reelt tager) og muligheden for at finde alternative markeder er ukendt. Dertil kommer udfordringer med oparbejdning af specialdæk, som er en voksende udfordring, da omsætning af disse dæktyper forventes at stige i takt med el-bilernes udbredelse. Specialdæk omfatter NCT-dæk og skumdæk, massive gummiringe, farvede dæk mv.. Disse dæk betaler i dag gebyr til ordningen, men tilskud kommer ikke til udbetaling, da de ikke oparbejdes til genanvendelse.

I udlandet er det dominerende system til håndtering af udtjente dæk en udvidet producentansvarsordning (EPR). Det ønskes derfor belyst, bl.a. igennem et nabotjek, hvordan EPR kan håndtere de beskrevne udfordringer, og hvilke andre udfordringer det måtte medføre jf. miljømæssig korrekt håndtering, økonomi og erhvervsmæssige byrder for danske aktører.

## Formål

Formål er, at beskrive både de økonomiske og miljømæssige konsekvenser ved evt. indførelse af et udvidet producentansvar på dæk. Rapporten tænkes bl.a. at skulle indeholde muligheder og udfordringer for at øge andelen af direkte genbrug og understøtte den mest miljøfordelagtige genanvendelse og behandling af dæk, samt se på de erhvervsmæssige konsekvenser af et udvidet producentansvar, både for indsamlere og oparbejdere af dæk.

## Opgavens indhold

Opgaven indeholder tre delopgaver og en slutrapport. Opgaverne tænkes udført parallelt. Ressourceforbrug til delopgave 3 vurderes som begrænset. Slutrapporten samler alle notater i en publiceringsvenlig rapport.

### Delopgave 1 – Nabotjek af EPR i EU

Nabotjekket af EPR i EU foreslås gennemført på baggrund af litteraturstudie og interview med udvalgte kollektivordninger og brancheorganisationer for mindst tre udvalgte lande. Valg af lande skal begrundes evt. allerede i tilbudsprocessen.

Nabotjekket har til formål at identificere og beskrive alle relevante styrker og svagheder ved de forskellige landes modeller for EPR. Beskrivelsen omfatter hvordan modellerne sikrer den mest miljømæssigt forsvarlige behandling af alle typer udtjente dæk, understøtter genbrug og re-gummiering, bekæmpe free-riding, og sikre økonomisk effektivitet for alle aktører i værdikæden fra affaldsproducent til indsamler og oparbejder. Arbejdet skal føde ind i delopgave 2, hvor identificeringen af styrker og svagheder skal anvendes som udgangspunkt for vurdering af konsekvenser for implementering af EPR sammenholdt med nuværende ordning på dæk i Danmark.

Der skal udarbejdes en skønsmæssig prognose for de kommende 10 år for udviklingen for afsætning af dæk til genbrug og afsætning af udtjente dæk og specialdæk til pyrolyse og granulering og forbrænding (medforbrænding). Prognosen skal indeholde estimater for anvendelse af granulat til udspecificerede produktgrupper og geografisk placering af aftagermarkeder (hjemmemarked, EU, 3. lande). Arbejdet føder ind i delopgave 3, som input til DTU Sustain.

**Leverancer:** Notat, som beskriver mindst tre landes EPR-modeller, samt identificerer styrker og svagheder, som input til delopgave 2.

**Frist:** 1. december 2024

### Delopgave 2 – Erhvervsøkonomiske konsekvenser for aktører i Danmark

Erhvervsøkonomisk analyse af danske aktører som følge af en evt. overgang til producentansvar sammenholdt med nuværende omkostningsniveau i dækbekendtgørelsen. Analysen beror på en tidligere undersøgelse af omkostningsniveauet i ordningen[[3]](#footnote-3), som skal fornyes. Drudover skal omkostningen af nye aktiviteter under EPR identificeres jf. delopgave 3. Miljøstyrelsen forventer at estimater for omkostningsniveauet beror på data indhentet ved interview eller spørgeskemaundersøgelse blandt aktører i Danmark.

**Leverancer:** Notat vedr. erhvervsøkonomiske konsekvenser af implementering af EPR på dæk i Danmark

**Frist:** 1. december 2024

### Delopgave 3 – Bidrag til dataindsamling til DTU-opgave

Bidrag til DTU Sustains arbejde med LCA-screening med formål at sammenholde og vurdere den mest miljøfordelagtige brug af dæk og affaldsbehandlingsmetoder for dæk jf. markedsanalysen i delopgave 1. Opgaven kan fx indeholde forespørgsel på fordeling på afsætning på produktgrupper, oparbejdningseffektivitet herunder ressourceforbrug, kvalitet og tab i oparbejdning ved brug af forskellige teknologier.

Der aftale en præcis leveranceliste i samarbejde med DTU ved projektet opstart, som er realistisk med den afsatte budgetallokering.

**Leverance**: Rådata til brug for LCA-screening jf. DTU Sustains behov. Mulighed for afholdelse af opklarende møder med DTU Sustain og MST vedr. behov og datakvalitet.

**Frist:** 1. november 2024

### Slutrapport

Samling af notater med metode beskrivelse, referencer og bilag i Miljøstyrelsen skabelon for afrapportering, som er publiceringsparat.

**Leverancer:** Slutrapport

**Frist:** 15. december 2024

## Generelle krav

Leverandøren skal overholde krav og beskrivelser i denne kravspecifikation.

* Leverandøren skal tilsende Miljøstyrelsen et udkast til tidsplan ved kontrahering, med aktiviteter og leverancer.
* Leverandøren skal, ved kontrahering, tilsende en plan over forventet tidsforbrug fordelt på deltagere og delopgaver.
* Leverancen skal inden for den fastsatte tidsramme og budget opfylde Miljøstyrelsens behov bedst muligt.

## Krav til kvalitetssikring

Der er tale om et projekt, som skal udføres gennem tæt samarbejde mellem leverandør og Miljøstyrelsen under begrænsede tidsmæssige forhold, holdes Miljøstyrelsen løbende orienteret om fremdrift af projektet. Det er et krav, at alle leverancer i forbindelse med dette projekt gennemgår en kvalificeret kvalitetssikring. Alle faktuelle oplysninger i afrapporteringen skal tydeligt have angivet kildehenvisninger, og det skal desuden tydeligt fremgå, hvilke dele af teksten, der er leverandørens vurdering og fortolkning, eller som er udtryk for forskellige interessenters holdninger og ønsker. Rapporten skal afrapporteres i Miljøstyrelsens rapportskabelon. Rapporten skal indeholde leverandørens væsentlige resultater i forhold til de punkter, der fremgår af punkt ”1.4 Opgavens indhold”, herunder væsentlige resultater fra de evt. afholdte interviews. Indsamlet data udleveres til Miljøstyrelsen som del af den endelige afrapportering. For notater er der ikke krav til anvendelse af rapportskabelon, men skal ligeledes gennemgå kvalitetsskikring.

# Organisering

## Opgavens udførelsessted(er)

Det forventes, at leverandøren deltager i et opstartsmøde med Miljøstyrelsen, som enten afholdes med fysisk tilstedeværelse eller virtuelt. Placering af dette opstartsmøde kan aftales nærmere med Miljøstyrelsen. Der stilles ikke yderligere krav til udførelsessteder.

## Opgavens organisatoriske rammer

Miljøstyrelsen er projektejer og træffer dermed de endelige beslutninger om prioritering vedrørende kvalitet, ressourcer, tid og eventuelle ændringer i opgavens indhold. Leverandøren er projektleder og udviser ejerskab og engagement. Projektet kan gennemføres ved brug af underleverandør. Alle beslutninger i forbindelse med projektets set-up skal godkendes af Miljøstyrelsen. Miljøstyrelsen har den direkte dialog til leverandøren, mens leverandøren har den direkte kontakt til eventuelle underleverandører, interessenter og andre relevante for projektet.

## Afrapportering og kommunikation

Der afholdes projektmøder mellem leverandøren og Miljøstyrelsen omhandlende status på opgaven og fremgangen. Der afholdes mindst 2-3 statusmøder via Skype mellem leverandøren og Miljøstyrelsen omhandlende status på opgaven. Der skal fremsendes resultater og data forud for disse møder hvor Miljøstyrelsen har mulighed for at ændre retning i projektet. Dato for statusmøderne aftales mellem parterne i løbet af kontraktperioden. Det er leverandøren, som agerer sekretær ved statusmøder.

Den færdige rapport skal leveres til kommentering hos Miljøstyrelsen to uger før endelig afleveringsdato. Miljøstyrelsen kan inddrage Miljøministeriets departement i kommenteringen.

## Økonomi og betalingsplan

Der er til opgaven afsat et budget på maksimalt 500.000 kr. Vederlaget dækker alle omkostninger vedrørende projektets udførelse ekskl. moms. Dette indbefatter også transportomkostninger og alle øvrige omkostninger forbundet med projektløsningen. Leverandøren afregnes bagudrettet, når leverancen er godkendt af Miljøstyrelsen.

## Tidsplan

Ved kontrahering skal leverandøren tilsende Miljøstyrelsen en detaljeret tidsplan, og leverancerne skal udføres til de ved kontraktindgåelsen fastsatte leveringstidspunkter. Selve kontrakten udløber først, når rapporten er afleveret og godkendt.

* Delopgave 1, Nabotjek af EPR i EU leveres **15. november 2024** i første udgave, **endelig udgave 1. december 2024.**
* Delopgave 2, Erhvervsøkonomiske konsekvenser for aktører i Danmark

leveres **15. november 2024** i første udgave, **endelig udgave 1. december 2024.**

* Delopgave 3, Bidrag til dataindsamling til DTU-opgave leveres **1. november 2024**, eller efter aftale
* Slutrapport, leveres første udgave **1. december 2024** og endelig udgave **15. december 2024.**

## Kontakt i Miljøstyrelsen

Kontaktinfo: Helle Antvorskov E-mail: heant@mst.dk Mobil: +45 24925059

#

1. BEK nr 1660 af 13/11/2020 (https://www.retsinformation.dk/eli/lta/2020/1660) [↑](#footnote-ref-1)
2. https://echa.europa.eu/hot-topics/granules-mulches-on-pitches-playgrounds [↑](#footnote-ref-2)
3. Teknologisk Institut, Miljø-, markeds- og økonomianalyse for den danske dækordning, 2016 (https://www.teknologisk.dk/\_/media/66181\_D%E6kanalyse.pdf) [↑](#footnote-ref-3)